อิสลามแบงก์รับอุ้ม‘รีไฟแนนซ์’
เปิดวงเงินเพิ่ม600ล้านถึงมิ.ย.ใจปํ้าให้สูงถึง150%ของหนี้สิน
18 ส.ค. 2554

เปิดวงเงินเพิ่ม600ล้านถึงมิ.ย.ใจปํ้าให้สูงถึง150%ของหนี้สิน
ไอแบงก์ เจาะตลาดไถ่ถอนที่อยู่อาศัย เพิ่มวงเงินสินเชื่อรีไฟแนนซ์เป็น 600 ล้านบาท ขยายเวลายาวถึง มิ.ย.นี้ 
นายธีรศักดิ์ สุวรรณยศ กรรมการผู้จัดการ ธนาคารอิสลามแห่งประเทศไทย (ไอแบงก์) เปิดเผยว่า ธนาคารได้เพิ่มวงเงินโครงการสินเชื่อไถ่ถอนที่อยู่อาศัย (โครงการรีไฟแนนซ์ 150) จาก 400 ล้านบาท เป็น 600 ล้านบาท พร้อมขยายระยะเวลาการขอสินเชื่อออกไปจนถึงวันที่ 30 มิ.ย.นี้ จากเดิมที่จะสิ้นสุดในวันที่ 31 มี.ค.นี้ เนื่องจากได้รับการตอบรับที่ดีจากลูกค้า ทำให้วงเงินที่ธนาคารตั้งไว้ไม่เพียงพอ 
สำหรับสินเชื่อรีไฟแนนซ์นั้น ธนาคารต้องการเปิดทางให้ลูกค้าที่ต้องการไถ่ถอนที่อยู่อาศัย หรือผู้ที่ต้องการวงเงินเพิ่มเติมสำหรับใช้จ่ายในการอุปโภคบริโภคที่จำเป็น หรือเพื่อเพิ่มศักยภาพและเสริมสภาพคล่องในกิจการของลูกค้า โดยธนาคารจะให้วงเงินสินเชื่อสูงสุดถึง 150% ของภาระหนี้คงเหลือ ระยะเวลาผ่อนชำระสูงสุด 30 ปี ซึ่งลูกค้าสามารถเลือกผ่อนชำระได้ใน 2 แนวทาง 
ทางเลือกแรก ลูกค้าสามารถเลือกปลอดชำระเงินต้น 1 ปีแรก โดยธนาคารคิดอัตราดอกเบี้ยหรืออัตรากำไร 2.5% ปีที่ 2 คิดดอกเบี้ยหรืออัตรากำไรมาตรฐาน (SPRL) ลบ 2% ปีที่ 3 ขึ้นไป คิดอัตรากำไรมาตรฐานลบ 1.25% 
ทางเลือกที่ 2 สำหรับลูกค้าที่เลือกผ่อนชำระแบบปกติ ปีที่ 1 ธนาคารคิดดอกเบี้ยหรืออัตรากำไร 2% ปีที่ 2 คิดอัตรากำไรมาตรฐานลบ 2.5% และปีที่ 3 ขึ้นไป คิดอัตรากำไรมาตรฐานลบ 1.5% โดยปัจจุบันอัตรากำไรมาตรฐาน หรือ SPRL อยู่ที่ระดับ 6.75%
กรณีที่ลูกค้าต้องการขอวงเงินส่วนเพิ่ม สำหรับวงเงินเบิกถอนเงินสด มีระยะเวลาผ่อนชำระ 1 ปี ธนาคารจะคิดอัตรากำไรมาตรฐานบวก 1% ส่วนวงเงินอเนกประสงค์และวงเงินรีไฟแนนซ์หนี้บัตรเครดิต/สินเชื่อบุคคล ธนาคารคิดอัตรากำไรมาตรฐานบวก 1.5% ตลอดอายุสัญญา 
นายธีรศักดิ์ กล่าวถึงความคืบหน้าโครงการประชาวิวัฒน์ปล่อยสินเชื่อให้กับแท็กซี่ ขณะนี้มีผู้ขอสินเชื่อแล้วกว่า 247 ราย รายละ 8 แสนบาท คิดเป็นวงเงินกว่า 197 ล้านบาท โดยคิดอัตรากำไร 6-6.75% และจะปล่อยสินเชื่อจนกว่าวงเงิน 2,000 ล้านบาทจะหมด 
“ข่าวลือว่าธนาคารชะลอการปล่อยสินเชื่อในโครงการประชาวิวัฒน์เนื่องจากใกล้ช่วงเลือกตั้ง ไม่เป็นความจริง ธนาคารยังปล่อยสินเชื่ออย่างต่อเนื่อง แต่ส่วนใหญ่ผู้ที่มาขอสินเชื่อไม่ได้เพราะติดเงื่อนไขบางอย่าง” นายธีรศักดิ์ กล่าว